Michael Foot
Michael Mackintosh Foot  (23. jul 1913 – 3. mart 2010) bio je britanski laburistički političar, novinar i publicist, poznat kao jedno od najistaknutijih i najuticajnijih ličnosti britanske ljevice u drugoj polovici 20. vijeka, te kao vođa Laburističke stranke i britanske opozicije od 1980. do 1983. godine.

Odrastao u porodici intelektualaca koja je tradicionalno podržavala liberale, laburistima se pridružio kao mladić, duboko potresen teškim posljedicama Velike depresije po život radničke klase. Brzo se istakao novinskim kolumnama, a nakon izbijanja Drugog svjetskog rata kao ko-autor anonimnog, ali kasnije prilično uticajnog pamfleta Guilty Men koji je britanske i savezničke neuspjehe u prvoj godini rata objasnio posljedicama politike appeasementa i simpatijama aristokracije i konzervativnog establišmenta prema nacističkoj Njemačkoj. Iako je Foot nakon izbijanja Hladnog rata zauzeo antisovjetski stav, protivio se njegovoj eskalaciji te je kao zagovornik nuklearnog razoružanja bio jedan od vođa mirovne organizacije CND. Foot se 1970-ih istakao i kao euroskeptik, odnosno protivnik ulaska UK u EEZ, smatrajući da će zajedničko tržište najviše naštetiti britanskim industrijskim radnicima. 

Foot je Laburističku stranku preuzeo nedugo nakon dolaska konzervativaca Margaret Thatcher na vlast, a čije su radikalne mjere neoliberalne ekeonomske politike izazvale ogromno nezadovoljstvo u najširim dijelovima stanovništva i laburiste učinile izglednim izbornim pobjednicima. Laburistička stranka je pod Footovim vodstvom, zalaganjem za brojne dalekosežne reforme u smjeru nacionalizacije industrije, skrenula radikalno ulijevo, ali je to za posljedicu imalo gubitak podrške umjerenih birača centra koja se okrenula novoformiranoj Socijaldemokratskoj partiji. To, ali i falklandski rat, koji je Foot načelno podržao, su na kraju doveli do katastrofalnog poraza laburista na parlamentarnim izborima 1983. godine nakon kojih je Foot podnio ostavku na čelu stranke.

Foot je 1990-ih postao poznat i kao jedan od najvatrenijih zagovornika zapadne intervencije protiv Srba tokom jugoslavenskih ratova, ali i po izuzetnoj bliskosti sa hrvatskim nacionalistima i hrvatskim predsjednikom Franjom Tuđmanom. Godine 1995. je zajedno sa suprugom Jill Craigie sudjelovao u stvaranju dokumentarnog filma Two Hours from London u kojima gledatelje nastoji uvjeriti u svoje stavove, a koji je kasnije, zbog ignoriranja po muslimansko-hrvatskog sukoba i drugih po hrvatsku stranu komporomitirajućih detalja, bio često kritiziran kao propagandno ostvarenje.

Vanjske veze
 
 
 Michael Foot at 90  Johann Hari, 24 July 2003 – In-depth biographical interview marking Foot's 90th birthday
 Michael Foot (1913–2010) Slideshow, The First Post
 Fictional obituary of Michael Foot: "what if" the Falklands Task Force had been defeated? Today in Alternate History
 The Labour History Archive and Study Centre hold Michael Foot's archive at: People's History Museum
 Michael Foot 1913–2010 New Statesman, 3 November 2008 – The last published interview with the former Labour leader, who died on 3 March 2010 at the aged of 96
 

Britanski političari
Britanski novinari
Sekularni humanisti